Leiðtogaslagur Sjálfstæðismanna í borginni snýst um það hver er líklegri til þess að vinna kosningarnar og leiða flokkinn inn í meirihlutasamstarf. Þetta sagði Hildur Björnsdóttir borgarfulltrúi, sem sækist eftir oddvitasæti á lista flokksins, í Silfrinu.
Hildur og Eyþór Arnalds, oddviti flokksins í síðustu borgarstjórnarkosningum, mættust í Silfrinu auk Þórdísar Lóu Þórhallsdóttur, oddvita Viðreisnar, og Dóru Bjartar Guðjónsdóttur, oddvita Pírata, og tókust á um borgarmálin. Kosið verður í fyrri hluta maí en óljóst er hvort Hildur eða Eyþór muni leiða Sjálfstæðismenn í kosningunum
Hildur sagði stefnt að því að halda prófkjör 26. febrúar en nákvæm dagsetning sé ekki komin á hreint. Eyþór vill halda oddvitasæti sínu.
Ég hef staðið fyrir ákveðin sjónarmið í borgarmálum og það sem ég skynja núna, miðað við það sem var fyrir 4 árum, er að það er miklu breiðari kór núna sem er sammála um að það sé margt sem þarf að laga í borginni. Ég tel að ég hafi náð þar hljómgrunni meðal mjög margra aðila í þjóðfélaginu.
sagði Eyþór. Bæta þurfi samgöngu- og skipulagsmál og koma á breytingum í vor. Hildur Björnsdóttir sagðist ekki ætla að hallmæla Eyþóri en þau sækist vissulega eftir sama sætinu.
Ég held það þurfi ekki að vera stórkostlegur meiningarmunur þótt fólk sækist eftir sama sætinu. Við sjáum líka á þingi að þar sækist fólk eftir sætum jafnvel þótt það sé ekki sérstakur meiningarmunur. Það sem fólk þarf þá að gera upp við sig er hvor aðilinn er með meira aðlaðandi framtíðarsýn, hvor er líklegri til að vinna kosningar og hvor er líklegri til að leiða okkur inn í meirihlutasamstarf.
Hildur Björnsdóttir segir ekki mikinn meiningarmun á sér og Eyþóri Arnalds en þau sækjast bæði eftir oddvitasæti Sjálfstæðismanna í borginni. Leiðtogaslagurinn snúist um hver sé líklegri til þess að vinna kosningarnar.